**Csongrád Város Polgármesterétől** **M**

Száma: Fjl/516-2/2024.

Témafelelős: Forgó M.

**ELŐTERJESZTÉS**

**Csongrád Városi Önkormányzat Képviselő testülete**

**2024. június 7-i ülésére**

Tárgy: A Csongrád, Karinthy Frigyes u. 19. sz. alatti ingatlan értékesítése

Tisztelt Képviselő testület!

Csongrád Városi Önkormányzat tulajdonát képezi a csongrádi 2352 hrsz-ú, kivett lakóház, udvar megjelölésű, 726 m2 területű, és természetben 6640 Csongrád, Karinthy Frigyes utca 19. szám alatti ingatlan, mely 2022-ben ajándékozás jogcímén került önkormányzatunk tulajdonába. Az ingatlanon lévő felépítmény romos állapotú, lakhatatlan, közművekkel nem rendelkezik, gazdaságosan nem felújítható, elbontása indokolt. Előzetes számítások alapján az építmény elbontásának és a törmelék hulladéklerakó helyre történő elszállításának költsége mintegy 3-4 millió forint.

Lucze Zsuzsanna és Turbucz Attila, 6640 Csongrád, Kert utca 37. sz. alatti lakosok azzal a kérelemmel fordultak önkormányzatunkhoz, hogy szeretnének hozzájutni a fenti ingatlan tulajdonjogához. Kérelmükben előadták, hogy – mivel családjuk bővítését tervezik – új lakóház építését valósítanák meg a területen, melyen előzőleg a meglévő épületmaradványt elbontanák. Amennyiben lehetőségük van rá, – tekintettel arra, hogy Turbucz Attila kőműves vállalkozó – saját erőből szeretnének építkezni, a további szükséges anyagi forrást pedig a családok otthonteremtési kedvezménye igénylésével oldanák meg.

Javasolom a képviselő testületnek a csongrádi 2352 hrsz-ú, és természetben 6640 Csongrád, Karinthy Frigyes utca 19. sz. alatti ingatlan értékesítését, és a Városgazdasági, Ügyrendi és Összeférhetetlenségi Bizottság pályázat és árverés alóli mentesítésének megadásával Lucze Zsuzsanna és Turbucz Attila, 6640 Csongrád, Kert utca 37. sz. alatti lakosok vevőnek történő kijelölését.

Tekintettel az ingatlanon lévő felépítmény elbontásának magas költségére, javasolom a képviselő testületnek, hogy – a korábbi, Pázmány Péter utcai építési telkek értékesítéséhez hasonlóan – a csongrádi fiatalok otthonteremtésének helyi támogatásaként, várospolitikai célból a 6640 Csongrád, Karinthy Frigyes u. 19. sz. alatti, értékesítésre szánt ingatlan eladási ára 1 Ft/m2 + ÁFA áron kerüljön megállapításra, azzal, hogy a vevők az építési célú felhasználást támogató Családi Otthonteremtési Kedvezményt (CSOK) kötelesek igénybe venni az ingatlanon történő családi ház építésre.

Kérem az előterjesztés megtárgyalását és a határozati javaslat elfogadását.

**HATÁROZATI JAVASLAT**

Csongrád Városi Önkormányzat képviselő testülete megtárgyalta „A Csongrád, Karinthy Frigyes u. 19. sz. alatti ingatlan értékesítése” tárgyú előterjesztést, és az alábbi határozatot hozza.

2

1. A képviselő testület az önkormányzat tulajdonában álló csongrádi 2352 hrsz-ú, és természetben 6640 Csongrád, Karinthy Frigyes utca 19. sz. alatti ingatlant – a Városgazdasági, Ügyrendi és Összeférhetetlenségi Bizottság pályázat és árverés alóli mentesítő határozata alapján – értékesíti Lucze Zsuzsanna és Turbucz Attila, 6640 Csongrád, Kert utca 37. sz. alatti lakosok részére.

2. A képviselő testület a 6640 Csongrád, Karinthy Frigyes u. 19. sz. alatti önkormányzati tulajdonú ingatlan eladási árát 1 Ft/m2 + ÁFA összegben határozza meg, azzal, hogy a vevők az építési célú felhasználást támogató Családi Otthonteremtési Kedvezményt (CSOK) kötelesek igénybe venni az ingatlanon történő családi ház építésre.

A képviselő testület felhatalmazza a polgármestert a fenti feltételekkel az adásvételi szerződés megkötésére.

Határidő: azonnal

Felelős: Bedő Tamás polgármester

Csongrád, 2024. június 3.

Bedő Tamás

polgármester